Jesupi Juan se̱ña maca i̱te tuicohua'ire paquëpi cui'ne jai pa̱ire oco doquë yo'oji asareña,
fariseo pa̱i.
Nuñerepa Jesupi oco doye pa̱pi.
Coa i̱ ye'yacohua'ipi oco dohuë.
Ja̱je Jesús asani Judea yejapi etapi,
Galileana sasi'i caquë.
Co'i maca Samaria yejaja̱'a tëto saiye paji'i.
Pa'ina,
daiquëpi Samaria yeja daripë Sicar ti̱tapi,
Jacobo mamaquë Josére yeja i̱siquë pa'isico quë'rona.
Ja̱rote Jacobo oco coje paji'i.
Ma'aja'a dai jë'josiquë sëte Jesús oco coje yë'quë macana ja'rupi.
Mu'se joporepa paji'i,
ja̱ maca cato.
Ye'yacohua'ipi pa̱i daripëna a̱iñe hueroñu'u cajë saë'ë.
Satena,
ja̱ maca te'i ñu'ina,
Samaria nomiopi oco easi'i caco daco'ë.
Dacona,
Jesupi capi:
“Ocore i̱sijë̱'ë,
yë'ëre.”
Ja̱je caquëna,
Samaria nomiopi sehuoo:
“¿Më'ë judío pa̱ita'a,
me yo'oquë yë'ë Samaria nomioni oco hueroquë'ni?”
(Judío pa̱i cato Samaria pa̱ire tsioma'cohua'i a'ë.)
Ja̱ maca Jesús sehuopi:
“Diusu më'ëre i̱siye asaco pani,
cui'ne më'ëre oco se̱quëreje̱ ja̱ë api asaco pani,
më'ëpi yë'ëre se̱tira'huë.
Se̱ona,
yë'ëpi pa'i ocore pare i̱sira'huë,
më'ëre.”
Caquëna,
i̱opi cao:
“Ëjaë,
¿jepi më'ë oco eani i̱sisi'ni,
yë'ëre?
I̱ti eayeje̱ peoquë,
cui'ne oco coje cato hua̱icoa.
¿Jero ayere pa'i ocoje̱ yë'ëre i̱sisi'ni?
Iye oco coje cato yëquë ai Jacob necaisicoa.
Ja̱je icona i̱je cui'ne i̱ mamajëje cui'ne nëicohua'ije̱ u̱cujë pa'a̱huë'ë.
¿Më'ëpi cuasani i̱ jerepa pa'i a'ë cuasaquë?”
Cacona,
Jesupi sehuopi:
“Si'ahua'i iye oco u̱cucohua'i cato si'anë oco ëaquëna,
pa'iyë.
Ja̱je pa'iquëta'are yë'ë i̱si oco u̱cusiquë cato cui'naëpi oco huëoye peosipi.
Yë'ë oco cato sa̱'nahuëre papi oco coje tsa̱'iñeje pa'ye etaquëna pasipi,
ti pani huesëye i̱siyepi.”
Ja̱ maca cao i̱opi:
“Ëjaë,
ja̱je pa'ito ja̱ ocore i̱sijë̱'ë,
yë'ëre,
cui'naopi oco ëaye peoye,
cui'ne iye oco coje ea daiye pa̱ja'core.”
Cacona,
Jesupi capi:
“Më'ë ë̱jëre soija̱ni ja̱ maca daijë̱'ë,
i̱ñona.”
Caquëna,
i̱opi cao:
“Ë̲jëre peocoa'ë.”
Cacona,
Jesupi sehuopi:
“Ë̲jëre peocoa'ë cani peore paco cayë,
më'ë.
Ja̱'në cato më'ë cinco ë̱mëohua'ire pahuë.
Yure më'ë paquë cato më'ë ë̱jë peoji.
Peocoa'ë cani më'ë care pahuë.”
Ja̱re asani i̱opi caco:
“Ëjaë,
më'ë cato Maija'quëre quëacaiquë a'ë asayë,
më'ëre.
Yëquë aiohua'i Samaritano pa̱i iye cu̱tihuëna Maija'quëre se̱jë pa'a̱huë'ë.
Ja̱je pa'iquëta'are mësaru judío pa̱ipi Jerusalénna Maija'quëre se̱ñe pa'iji,
cacohua'i a'ë.”
Cacona,
Jesupi sehuopi:
“Care paji cuasajë̱'ë,
nomio.
Maija'quëre coa si'a hue̱'ña pa'ijë se̱ñe ti̱'api.
Ja̱ maca cato ai cu̱tihuëna pa̱nita'a Jerusalénna sani se̱ñe peosipi.
Mësaru Samaria pa̱i cato huesëjë coa se̱ñë.
Yëquë judío pa̱i cato asajë se̱ñë.
Huaso coca cato judío pa̱i tsëcapë aye a'ë.
Tsoe i̱ti macarepa ti̱'api.
Yure a'ë,
Maija'quëre se̱cohua'irepa joyore papi nuñerepa cuasajë yo'o maca.
Ja̱je yo'oyere ai yëji,
ja'quë.
Diusu cato joyo api.
Ja̱je pa'ina,
i̱te se̱cohua'ije̱ joyo ayere papi yo'oye pa'iji,
nuñerepa yo'oyepi.”
Caquëna,
Nomiopi cao:
“Yë'ë cato asayë,
Mesías,
maire huasoquë Cristopi dani ja̱ëpi si'aye quëaja̱'quë api.”
Cacona,
Jesupi capi:
“Yë'ë a'ë,
i̱pi më'ë ja̱'re coca caji.”
Jesús ja̱je cocare caquëna,
i̱ ye'yacohua'ipi ti̱tareña.
Nomio ja̱'re Jesús coca caquëna,
quëquë ñareña.
Ja̱je ñajëta'a se̱ni asañu'u i̱quere yë caë'ni,
pa̱nita'a i̱que cocare nomio ja̱'re caë'ni cajë se̱ñe pa̱huë.
Ja̱ maca i̱o yurupë i̱ti macana ñoni pa̱i daripëna sani cao:
“Dani ñajë'ë,
yë'ë yo'ose'ere si'aye casiquëni.
¿I̱ Cristo pa'ima'quë?”
Ja̱ maca asani,
pa̱ipi Jesús quë'rona saë'ë.
Ja̱ yë'ta'a pa̱i daima'pëna i̱ ye'yacohua'ipi Jesure cahuë:
“Ye'yaquë,
a̱o a̱ijë'ë.”
Cajëna,
i̱pi capi:
“Mësaru ña ma'ñere yë'ë cato payë,
yë'ë a̱i ja̱'ñe.”
Ja̱je caëna,
ja̱ maca i̱ ye'yacohua'ipi sa̱'ñe i̱ohua'ija̱'a se̱teña:
“¿Pa̱ipi dacatena,
a̱ni cama'quë?”
Cajëna,
Jesupi capi:
“Yë'ë a̱o cato yë'ëre jëjo daosiquë yëyeje̱ yo'oye a'ë.
Cui'ne i̱ co'amaña ne saocaiye a'ë.
Mësarupi cacohua'i a'ë:
‘Ja̱ yë'ta'a cuatro ñañëohua'i carapi,
tëaye.’
Ja̱je cacohua'ita'are yë'ëpi cayë:
Ñani cuasajë̱'ë,
ta̱se'ere tsoe querepi,
tëa ja̱'ñe.
Tëaquëje̱ sa̱i cua̱ñoñe pa'iji,
i̱ti ca̱ tëase'e cato ti pani huesëye a'ë,
i̱ti ta̱quë cui'ne i̱ti tëaquë si'a yë'quë maca sihuaye pa'iji caquë.
Nuñerepa caji.
Pa̱i case'e je̱'quë ñeje:
‘I̱ti ta̱quë cato yequë api cui'ne i̱ti tëaquë cato yequë api.’
Yë'ëpi mësarute jëjo saohuë,
tëajë̱'ë caquë,
mësaru ai yo'ojë ta̱ ma'ñere.
Ja̱je pa'ito yecohua'ipi nerena,
mësaru cato coa tëacohua'i a'ë.”
Jai pa̱i Samaria acohua'i Jesure i̱re papi cajë cuasahuë,
nomio case'ere cuasajë.
Ja̱o cato cao,
“Yë'ë yo'ose'ere si'aye capi.”
Ja̱re Samaria pa̱i asani Jesure se̱i'ë,
pëajë̱'ë cajë.
Cajëna,
asani caya mu'seña pëapi.
Ai jerepa i̱re papi cuasajë asahuë,
i̱pi i̱ ayere quëaquëna.
Ja̱ maca Nomiore cahuë.
Yureta'a i̱re papi cuasayë,
yëquë.
Më'ë case'e asasicohua'ipi,
cui'ne yure yëquëje̱ asa co̱ni i̱ caquëna,
ja̱ do'ire asayë.
Nuñerepa Cristo api,
iye yeja huasoquë cajë.